Gebruik Jou Stem Om Beleid En Wette Te Beïnvloed - Joy! Digital
Gebruik Jou Stem Om Beleid En Wette Te Beïnvloed
Deur: Daniela Ellerbeck, regsadviseur vir FOR SA
Die oorsprong van beleide en wette
Die meeste beleide begin in staatsdepartemente as konsepte, genaamd "groenskrifte". 'n Groenskrif bespreek 'n spesifieke kwessie wat 'n departement oorweeg asook die beleidstandpunt wat hy beoog om in te neem. Dit word dan gepubliseer sodat énigiemand wat belangstel, kommentaar kan lewer en/of voorstelle maak. 'n Voorbeeld is die departement van binnelandse sake se groenskrif oor huwelike, waaroor baie Suid-Afrikaners in 2020 kommentaar gelewer het. 'n Groenskrif word dan gevolg deur 'n "witskrif", wat die regering se amptelike beleidstandpunt uiteensit en gewoonlik die voorgestelde wet wat die regering wil maak, voorafgaan.
Die oorsprong van wette
Die meeste wette begin ook in staatsdepartemente as konsepwetgewing, genaamd "wetsontwerpe". Die departement sal dan 'n wetsontwerp oopstel vir openbare kommentaar – soos die departement van justisie onlangs met die PEPUDA-wysigingswetsontwerp gedoen het. Suid-Afrika se wetgewende liggaam is die parlement, wat uit twee huise (of dele) bestaan, naamlik die Nasionale Vergadering (NV) en die Nasionale Raad van Provinsies (NRVP). Nasionale wette moet deur beide huise goedgekeur word wat elk vir openbare betrokkenheid by 'n wetsontwerp vra voordat dit finaal deur die president onderteken word (as 'n parlementêre wet).
Jou stem maak saak
Die parlement verteenwoordig die mense van Suid-Afrika en geen wet kan aanvaar word sonder dat die publiek hulle sê gehad het as deel van die wetgewende proses nie. Ons moet elke geleentheid gebruik om ons stem te laat hoor. Dit is die énigste manier om te verseker dat die wette waaraan ons gehoor moet gee, ons regte – om ons ​​oortuigings vrylik te deel en uit te leef – beskerm.
Jy laat jou stem hoor deur 'n voorlegging aan die parlement. Hoewel 'n petisie oortuigings-waarde kan hê, moet die parlement elke voorlegging wat hy ontvang, oorweeg. Geen spesifieke aantal voorleggings sal 'n wetsontwerp stuit nie, maar hoe meer individuele voorleggings oor 'n spesifieke kwessie gemaak word, hoe groter druk word op die parlement uitgeoefen om nie 'n wet te aanvaar waarmee die mense ontevrede is nie. Al voel jy skrikkerig om 'n voorlegging aan die parlement te doen, hoef jy net te sê hoekom die wets-ontwerp jou bekommer. Let wel, dit is nie genoeg om te sê dat jy nie van die wetsontwerp hou of dit afkeur nie – jy moet redes verskaf. Daarom verskaf FOR SA dikwels voorbeelde van so 'n voorlegging wat die vernaamste besware uitlig. Die publiek kan dit dan gebruik om hulle eie voorleggings te doen. Sê dus jou sê en maak seker dat jou stem gehoor word!
FOR SA is 'n organisasie sonder winsbejag, wat regsondersteuning bied en hom beywer om ons grondwetlike reg op godsdiensvryheid te handhaaf, insluitend: